Motivacijski primjeri:

1.Tvrtko brzo shvaća sve što uči u školi, posebno matematiku, ali ne voli, kao i većina njegovih vršnjaka, učiti doma. Posebno mu muke zadaje čitanje lektire, pa to pokušava na različite načine izbjeći. Profesorica je dala knjigu od 500 stranica, vremenski rok za čitanje 16 dana.

Tvrtko nakon razmišljanja načini strategiju čitanja. Prvi dan pročitat će 2 stranice, drugi dan 5 stranica, treći dan 8 stranica, itd., svaki sljedeći dan po 3 stranice više.

a) Koliko će stranica Tvrtko pročitati 10. dan?

b)Koliko će stranica Tvrtko pročitati za 10 dana?

c)Hoće li Tvrtko uspjeti na vrijeme pročitati čitavu knjigu?

d)Ako ne, za koliko dana treba pokušati odgoditi lektiru tako da je uspije pročitati (naravno, uz uvjet da opet ne uzme nekoliko „slobodnih“ dana)?

2. Ivana se sprema za državnu maturu iz matematike i ima na raspolaganju za učenje točno 20 dana. Budući da ima puno za učiti, predmete i gradivo je raspodijelila tako da svaki dan uči svaki predmet. Iz matematike je dobila 600 različitih zadataka koje svakako želi riješiti. Napravila je raspored rada učenja i rješavanja zadataka. Prvi dan namjerava riješiti 10 zadataka, a svaki naredni dan 2 zadatka više nego prethodni.

a) Koliko će zadataka Ivana riješiti 10. dan?

b) Koliko će zadataka Ivana riješiti za 10 dana?

c) Hoće li uspjeti na vrijeme riješiti sve zadatke?

d) Koliko bi dana trebala da riješi 800 zadataka, ako bi nastavila rješavati istim tempom?

3. Dvorana ima oblik amfiteatra s 20 redova sjedala. U svakom se redu nalazi 5 sjedala više nego u prethodnom, a u posljednjem je redu 150 sjedala. Koliko sjedala ima amfiteatar?

4. jedna tiskara traži za tiskanje božićnih čestitki 300kn za dizajn i pripremu, te još 10 lipa po svakoj čestitki.

a)kolika je cijena tiskanja 1 000 čestitki?

b)koliko čestitki možemo naručiti za 1 500 kn?

5. Auto, kojemu je početna cijena bila 25 000 eura, svaki mjesec gubi 80 eura na vrijednosti.

a) Kolika će biti vrijednost tog automobila nakon 3 godine?

b)Koliko će vremena proći prije nego njegova vrijednost padne ispod 15 000 eura?

6. Filip uči napamet tekst za predstavu. Prvi dan je naučio 4 rečenice, a svaki naredni dan uči četiri rečenice više.

a) Koliko će rečenica naučiti četvrti dan?

b) Ako tekst ima 60 rečenica, za koliko će dana Filip naučiti cijeli tekst?